**(Návrh)**

**VYHLÁŠKA**

**Ministerstva obrany Slovenskej republiky**

**z ..... 2018,**

**o chorobách vylučujúcich pobyt v penzióne pre vojnových veteránov**

Ministerstvo obrany Slovenskej republiky podľa § 6 zákona č. 463/2003 Z. z. o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov v znení neskorších predpisov ustanovuje:

**§ 1**

Medzi choroby vylučujúce pobyt v penzióne pre vojnových veteránov patria:

1. infekčné a parazitárne choroby všetkých druhov a štádií, pri ktorých môže byť nakazený zdrojom nákazy,
2. tuberkulóza s výnimkou stabilizovaných a neaktívnych foriem,
3. pohlavné choroby v akútnom štádiu, v chronickom štádiu len na základe vyjadrenia príslušného odborného lekára,
4. psychózy, závažné duševné poruchy a ťažká demencia, pri ktorých chorý môže ohroziť seba alebo iných, prípadne jeho správanie znemožňuje spolunažívanie v kolektíve,
5. chronický alkoholizmus a iné závažné toxikománie, ak nedošlo k likvidácii návyku a správanie postihnutého znemožňuje spolunažívanie v kolektíve,
6. imbecilita a idiocia,
7. zhubné novotvary všetkých typov a lokalizácie, ak nebola po kompletnej liečbe dosiahnutá remisia a v čase podania žiadosti o prijatie do penziónu boli zistené metastázy,
8. diabetes mellitus nekompenzovateľný štandardnou diétou a bežnými perorálnymi liekmi alebo inzulínom a pri súčasnom výskyte komplikácií,
9. roztrúsená mozgomiešna skleróza, ak nebola kompletnou liečbou dosiahnutá dlhodobá remisia alebo ak nejde o stabilizovanú formu,
10. degeneratívne nervové choroby, najmä amyotrofická laterálna skleróza, bulbárna paralýza, neuropatia v spojení s hereditárnou ataxiou, progresívna mozgová a mozočková atrofia, ak nebola komplexnou liečbou dosiahnutá dlhodobá remisia alebo nejde o stabilizovanú formu,
11. srdcovocievne ochorenia v štádiu dekompenzácie spojenej s výrazným obmedzením pohybu a samoobsluhy,
12. ťažké trofické zmeny na končatinách cievneho pôvodu a ischemické zmeny na končatinách, ktoré sú internou liečbou neovplyvniteľné a v gangrenóznom štádiu,
13. zlyhávanie dýchacích funkcií akéhokoľvek pôvodu spojené s výrazným obmedzením pohybu a samoobsluhy,
14. chronické ochorenie pečene v štádiu dekompenzácie,
15. chronické ochorenie obličiek v štádiu zlyhávania,
16. chronická fistulujúca osteomyelitída akejkoľvek etiológie,
17. ireparabilné stavy po zlomeninách a luxáciách, najmä dolných končatín a chrbtice s ťažším obmedzením pohybu,
18. stavy po amputáciách s ťažším obmedzením alebo úplným znemožnením pohybu, pri ktorých nie je možné používať protézu a chodiť pomocou bariel alebo ovládať vozík pre invalidov,
19. stavy po poranení alebo operácii mozgu, miechy alebo chrbtice s trvalou poruchou pohybu, ktorá značne obmedzuje samoobsluhu postihnutého,
20. ďalšie postihnutia pohybového aparátu akéhokoľvek pôvodu s ťažkým anatomickým a funkčným obmedzením a so značným sťažením samoobsluhy, alebo
21. postihnutie zmyslových funkcií, najmä zraku a sluchu, ktoré spôsobujú značné obmedzenia alebo stratu orientácie a bežného dorozumievania.

**§ 2**

Táto vyhláška nadobúda účinnosť 1. januára 2021.